(Vydavateľstvo Fragment 2014, preklad Martina Vankúšová) je v poradí treťou "farebnou" knihou o prípadoch detektíva Kanónika Ursel Schefflerovej (ostatné diely Záhada červenej ponožky a Záhada oranžovej masky a nasledujúca časť Záhada zeleného papagája vyšli v roku 2014 vo vydavateľstve Fragment v druhom vydaní). Kanónik je z radu tradičných svojských fikčných detektívov, ako Poirot či Columbo: "Nízka, územčistá postava, plešina, dobrácka okrúhla tvár s mrožími fúzmi, príliš voľný pulóver a vychodené plstené papuče." V tomto zväzku pátra po zmiznutom žltom kufríku so šperkmi, odhalí prízrak strašiaci v starom zámku, nájde ukradnutú Kleopatrinu mištičku, vypátra tajomstvo osemdesiateurovej bankovky a vyrieši mnoho iných záhad. Jeho drobné vyšetrovania sú pútavé, obsahujú všetky indície, na základe ktorých si mladí detektívi vo veku od 7 rokov môžu sami vyriešiť prípady. Zvládnuť by ich malo každé bystrejšie dieťa aj zvedavý dospelý, ktorý si chce preveriť svoje dedukčné schopnosti. Pôvabné ilustrácie Hannesa Gerbera tvoria užitočnú súčasť príbehu, pomáhajú objasneniu prípadov. Ku knihe je priložená aj špeciálna červená fólia – "superlupa" – pomocou ktorej si mladí pátrači na konci každého príbehu môžu overiť správnosť ich riešenia, respektíve im odhalí rozlúštenie príbehu.